Gimnasium trek klag teen masturbeerder terug | Netwerk24
Deur Jana Breytenbach 13 Junie 2019 12:29
Virgin Active (VA) het die klag teen die 18-jarige teruggetrek wat op video afgeneem is waar dit lyk asof hy masturbeer.
William Fullard, die man se prokureur, het Donderdag bevestig die gimnasium het die klag teen sy kliënt teruggetrek voordat hy in die hof moes verskyn.
Die man sit skynbaar openlik en masturbeer.
Die jong man sou Donderdag op aanklag van seksuele teistering in die landdroshof in Stellenbosch verskyn.
"Die saak is nie op die hofrol geplaas nie," sê Fullard.
Hy sê 'n informele mediasieproses het Woensdag tussen hom en Virgin Active se interne regsadviseur plaasgevind.
Met hul aankoms Donderdag by die hof, het die staat nie die saak op die hofrol geplaas nie en bevestig die gimnasium het die aanklag teruggetrek.
Daar is geen rede vir die terugtrekking gegee nie.
Netwerk24 het vroeër berig dat die 18-jarige volgens mense wat hom ken aan Asperger se sindroom ly. Dit is 'n minder ernstige vorm van outisme.
Die jong man is op 16 Mei deur iemand in die gimnasium afgeneem waar hy glo masturbeer en die video is op sosiale media geplaas, waarna dit soos 'n veldbrand versprei het.
'n Klag van seksuele teistering is toe op 20 Mei ingedien en die 18-jarige het hom, vergesel van Fullard, by die polisie in Stellenbosch gaan oorgee.